Document ID: 31990R0386

31990R0386
L 042/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 386/90 НА СЪВЕТА
от 12 февруари 1990 година
относно контрола върху износа на селскостопански продукти, за които са отпуснати възстановявания или други суми
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 43 от него,
като взе предвид предложението на Комисията (1),
като взе предвид становището на Европейския парламент (2),
като има предвид, че съгласно член 8 от Регламент (ЕИО) № 729/70 на Съвета от 21 април 1970 г. относно финансирането на Общата селскостопанска политика (3), последно изменен с Регламент (ЕИО) № 2048/88 (4), държавите-членки следва да предприемат мерки, с които да се уверят в действителността и правилното изпълнение на операциите, финансирани от Европейския фонд за ориентиране и гарантиране на земеделието (ФЕОГА) с цел предотвратяване или справяне с нередностите или възстановяване на суми, изгубени в резултат на нередности или небрежност;
като има предвид, че в своя специален доклад относно системата за изплащане на възстановявания при износ за селскостопанските стоки (5) и годишния отчет за финансовата 1987 г. (6), Сметната палата обръща внимание на редица недостатъци в някои държави-членки при контрола на селскостопанските стоки, за които се отпускат възстановявания или други суми при износ;
като има предвид, че организацията, която по принцип е в състояние да осигури най-добрите защитни мерки, без да налага икономически ограничения и създава административни разходи, надминаващи възможните приходи от финансите на Общността, е тази, която съчетава в себе си физическия контрол на износа и финансовите ревизии;
като има предвид, че с цел усъвършенстването и сближаването на мерките, предприемани от държавите-членки, е необходимо да се създаде система за контрол на Общността;
като има предвид, че системата за контрол трябва да се основава главно на физическите проверки на стоките на място по време на износа, включващи износа на стоки, извършван при опростена процедура, както и на проверката на досиета с молбите за плащане, осъществявана от разплащателните агенции; като има предвид, че последващият финансов контрол на фирмите-износителки от страна на компетентните органи се урежда от Регламент (ЕИО) № 4045/89 на Съвета от 21 декември 1989 г. относно контрола, осъществяван от държавите-членки, върху операции, формиращи част от системата за финансиране на направление „Гарантиране“ на Европейския фонд за ориентиране и гарантиране на земеделието, отменящ Директива 77/435/ЕИО (7);
като има предвид, че броят на физическите проверки, включително и случаите на лабораторен анализ при необходимост, трябва да се увеличи с оглед значението на селскостопанските възстановявания в рамките на бюджета на Общността,
ПРИЕ НАСТОЯЩИЯ РЕГЛАМЕНТ
Член 1
1. Настоящият регламент установява определени процедури за контрол с цел да се установи дали операциите, които отговарят на условията за отпускане на възстановявания и всички други суми по отношение на сделките за износ на стоки са били действително и правилно извършени.
2. По смисъла на настоящия регламент „стоки“ са всички продукти, по отношение на които сумите, посочени в параграф 1, се изплащат в съответствие с разпоредбите на Общността, приети в рамките на Общата селскостопанска политика.
Член 2
Държавите-членки извършват:
а)
физически проверки на стоките в съответствие с член 3 при приключване на митническите формалности за износ и преди издаването на разрешението за износ на съответните стоки въз основа на представените документи, потвърждаващи данните, съдържащи се в митническата декларация за износ; и
б)
проверка на досиета с исканията за извършване на плащанията в съответствие с член 4.
Член 3
1. Без да се засягат други специфични разпоредби, които изискват по-задълбочени проверки, физическите проверки, посочени в член 2, буква а), трябва:
а)
да се извършват под формата на проверки на място през определен интервал от време и без предварително предупреждение;
б)
във всички случаи да обхващат представителна извадка от не по-малко от 5 % от декларациите за износ, за които има подадени молби за отпускането на сумите, предвидени в член 1, параграф 1.
2. В съответствие с подробните правила, които следва да се регламентират съгласно процедурата, предвидена в член 6, процентът, посочен в параграф 1, буква б), се прилага за:
-
всяка митническа служба,
-
календарна година, и
-
продуктов сектор.
Съгласно същата процедура по изключение за някои конкретни случаи и периоди може да се определи и по-висок процент на финансовите проверки, надвишаващ 5 %, при наличието на обективни констатации за повишен риск от измама.
В този случай процентът, посочен в параграф 1, буква б), се приема за изпълнен за дадена митническа служба, когато предвид проверките, извършени в отделните конкретни случаи, е достигнат минимално предвиденият процент от 5 %за всички сектори, взети заедно, през съответната календарна година.
3. В случаите, когато обичайната визуална инспекция не е в състояние да установи дали стоките отговарят на описанието, дадено в номенклатурата на възстановяванията, и класификацията или качеството на стоките изискват много точна информация за техните съставки, митническите власти потвърждават описанието на стоките според естеството на продукта, като проверяват органолептичните му свойства или чрез физическа проверка, която включва дори предоставянето на стоките за анализ в специално оборудвани за целта лаборатории.
4. Проверките, посочени в настоящия член, се извършват, без да се засягат други мерки, които митническите власти могат да предприемат, за да гарантират, че стоките напускат митническата територия в същото състояние като това, в което те са били при издаването на разрешителното за износ.
Член 4
Разплащателните агенции осъществяват, на базата на досиетата с молби за плащане и друга налична информация, особено въз основа на документацията, свързана с износа и наблюденията на митническите служби, документален контрол върху всички елементи на тези досиета, служещи при изплащането на съответната сума.
Член 5
Държавите-членки предприемат стъпки за координиране на мерките по контрола, прилагани за отделни икономически субекти, а също така и за систематизиране на данните от проверките, предвидени в членове 3 и 4 и в Регламент (ЕИО) № 4045/89.
Координираните мерки по контрола се осъществяват по инициатива или искане на членовете на Комисията или митническите власти, извършващи физическите проверки на стоките, или на компетентните органи, отговарящи за контрола на досиетата с молбите за отпускане на плащанията или последващия финансов контрол.
Член 6
Разпоредбите, необходими за прилагането на настоящия регламент, се приемат в съответствие с процедурата, предвидена в член 26 от Регламент (ЕИО) № 2727/75 (8) или, според случая, съгласно съответните разпоредби на регламентите относно общата организация на пазарите.
Те могат да се отнасят по-специално до:
-
метода за изчисляване на минималния процент, посочен в член 3, параграф 1, буква б), и по-специално подробните условия и/или изключения от същия по отношение на някои специфични случаи,
-
стоките, които следва да бъдат представени за анализ съгласно член 3, параграф 3,
-
координацията на мерките по контрола между компетентните органи на държавите-членки и службите на Комисията.
Член 7
1. В съответствие с процедурата, предвидена в член 6, се приемат преходни разпоредби, отнасящи се до прилагането на член 3, параграфи 1 и 2.
2. Преди 1 януари 1992 г. Комисията представя на Съвета доклад за напредъка в прилагането на настоящия регламент и в светлината на натрупания опит предлага изменения в системата за контрол, предвидена в настоящия регламент.
Член 8
Настоящият регламент влиза в сила от датата на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави- членки.
Съставено в Брюксел на 12 февруари 1990 година.

Labels: 3
4
6